LidanRubinov/Halacha-QA huggingface dataset:
שאלה: להתיר לבעלי לדבר עם אמו: התחתנתי לפני חודש עם אדם מקסים, יש בעייה אחת והיא אמא שלו. מאז החתונה וקצת לפני היא פשוט הולכת נגדי בכל דבר אפשרי כמו "משחקי דווקא". זה התחיל בכך שביקשה מבעלי שיזמין אותה ביום חתונתינו להזמין אותה ברמקול של התקליטן לרקוד סלואו ואני כמובן לא הסכמתי כדי לא לקפח את אימי ואביו של בעלי (וגם כי זה לא ראוי לדעתי). ביום השבת חתן של בעלי שנערכה בבית הוריי היא הגיעה לבית הכנסת עם מכשיר פלאפון דלוק אחרי שביקשתי מפורשות לכבד ולא להגיע לבית כנסת בשבת עם פלאפון ואז הפלאפון שלה צלצל באמצע התפילה ואמרתי לה שזה בושה וחרפה, ואח"כ בסעודה הקטנה שהיתה בבית הכנסת לא נקפה אצבע לעזור. וכשהערתי לה שתעזור לאימי החולה (שהיא יודעת שהיא אחרי אירוע מוחי) היא החלה לצווח שאני חוצפנית ואין לי חינוך, בכל אופן לאחר כמה ימים העזה לרשום לבעלי מייל שבו היא מסבירה לבעלי כמה אני אישה ללא חינוך ואישה איוולת ושהיא לא רוצה לראות אותי בביתה ושאני לא מדברת יפה לאף אחד במשפחה ושאמרתי לאח שלו פעם "היית מת" שתמיד אנו מדברים כך בינינו בצחוק. היא גם שיקרה ואמרה שאמרתי לה מכשפה ושהיא תתפוצץ, דבר שלא אמרתי מעולם. ועוד מיני דברים שהיא אמא שלו והיא אוהבת אותו בעלי כתב לה בתגובה שאני אשתו והוא מכבד אותי והוא לא מוכן לדיבורים כאלו, בכל אופן מאד חרה לי ובכיתי המון וגם קיללתי אותה בפני בעלי, אמרתי לבעלי שאיני מוכנה שהוא ידבר איתה כי היא מנסה להוריד את ערכי בעיני בעלי גם ע"י שקרים. בעלי כרגע לא בקשר איתה. האם אני אמורה להתיר לבעלי לדבר איתה למרות שהיא מסיתה אותו נגדי במפורש?
תשובה: אתם זוג חדש. והדבר העיקרי שעליכם לעשות הוא לחזק את הקשר ביניכם, ולא לתת לאף אחד להפריד ביניכם. ועל כן לפי המצב שאת מתארת מוטב שתנתקו מגע באופן זמני עם האמא של בעלך. אבל גם את תמנעי מלפגוע בה. ובמיוחד בפני בעלך. כי היא אמו. וכעבור חודשים אחדים תבחנו את המצב שוב האם ניתן לחדש את הקשר עם האמא. באופן שאת תנהגי כבוד בה והיא תנהג כבוד בך ולא תפגע בך ולא את בה. אז יש מקום לחדש את הקשר. כל זה אני אומר רק על פי מה שאת תארת אבל יתכן שאת מביעה מה שאת מרגישה ואולי יש מקום לבחון גם מה את צריכה לשפר ולתקן שאולי לא נהגת כשורה. ברכתי שתבנו בית של תורה ומדות טובות.
שאלה: התמודדות עם שכן מטריד: יש לי שכן, שעבר לפני שנתיים להתגורר בבניין. בחודשים האחרונים הוא ממרר לי את החיים, בכל דרך אפשרית. 3 פעמים כבר הייתי במשטרה, כדי להתלונן על השכן. הסברתי לאשתו ואף שלחתי מסר באמצעות שכנים, כי אני עלולה לתבוע אותו בבית המשפט, על הוצאת דיבה. מה עלי לעשות, אם שכן זה ימשיך למרר לי את החיים? אני מנסה, בכול כוחי, להתעלם מניבולי הפה שלו ומההקנטות, אך יש גבול לכל דבר. אני לא מעוניינת להתעמת אתו ובטח שלא לתבוע אותו, אך לא ברור לי איזו דרך אחרת יש כדי לפתור את הבעיה.
תשובה: כדאי לברר מה הסיבה שאותו שכן מתנכל לך ולהשתדל למנוע את הסיבה, או למצוא אדם שיש לו השפעה עליו ולשדל אותו שיפסיק להטריד, אם כל זה לא יעזור יש לפנות לרשויות החוק אבל צריך לדעת שזה גם עלול להחריף את הבעיה. לכן אם יש לך כח פשוט להתעלם ממנו וסוף סוף ימאס לו והוא יפסיק. במשלי יש עיצה טובה "אם רעב שונאך האכילהו לחם, כי גחלים אתה חותה על ראשו" אם תתנהגי איתו בדרך של הארת פנים יכול להיות שהוא יתבייש מעצמו. מעל הכל תתפללי לד' שיתן לך שלו' ממנו.
שאלה: איך לא לבזבז זמן: יש לי אחות קטנה בת 12. בחופש הקרב ובא, יש לה סך מאוד מכובד של ימים בלי שום פעילות מתוכננת. היא ממש משועממת. מה יכולה נערה בגילה לעשות עם כל זמנה, הרי אי אפשר תמיד לעשות דברים עם החברות, ועל לימוד תורה אינן מצוות, וגם הרבה מתחומי הלימוד לא מתאימים להם, וגם אם כן, כמה כבר אפשר ביום?
תשובה: שאלה נכונה. הייתי מבקש ממך שתחשוב יחד עם עוד חברים איזה תוכנית אפשר להציע לבנות בגיל זה לימי החופש תוכנית חיובית מענינת מועילה. ותשלח לי ואני אחווה את דעתי עליה.
שאלה: נזק לדלת של אוטובוס ציבורי: בנסיעה באוטובוס של אגד, עמדתי באיזור הדלתות האחוריות כי לא היה מקום. כאשר נפתחו הדלתות, אחת הדלתות פגעה ברגל, אז הזזתי את הרגל כדי לא להפריע לפתיחת הדלת, והיה איזשהו רעש בדלת, כאילו משהו נשבר, והדלת הזו משיכה לפעול, אך בהתחלה היא פעלה יותר לאט. יצויין, שבתחנות הבאות אחר התקרית, הדלת נפתחה יותר מהר מהפעם הזו, אך נראה לי שלא במהירות הרגילה. האם אני חייב על הנזק? (אם היה) ואם אני כן חייב, אך איני יכול לברר האם אכן נעשה נזק או לא (למשל שלא דווח באגד על פגיעה לאוטובוס מסוים), אני חושש שאם אדווח על כך יטילו עלי חיובים על נזקים שלא עשיתי?
תשובה: מתוך שאלתך לא נראה לי שאתה הוא הגורם לנזק.
שאלה: גדרי הנחה לתושבים: יש חנות פיצה הנותנת הנחה לתושבי המקום. אני נחשב לתושב המקום, ופעם היו לי בבית כמה חברים. תכננתי להזמין פיצה במחיר תושב לכולם כי הם הרי אורחים שלי, והם ישלמו לי כל אחד לפי מה שאכל, כך שאני לא מרויח כלום. כשהשואל שאל אם אני תושב אמרתי שכן ועימי יש כמה שאינם אך הם אורחי (כדי לא לעבור על גניבת דעת). המוכר לא הסכים למכור לי במחיר של תושב, ונאלצתי לשלם יותר (יש במקום עוד חנות פיצה בבעלות ערבית, אז לשם לא הלכתי). א. האם הוא גזלן בזה שלא מכר לי במחיר לתושבים? ב. להבא, האם מותר לי לא להזכיר שיש לי אורחים מבחוץ? ג. אם המוכר הזה לא התעקשתי על המחיר, כי היה לו כיפה על הראש, וחששתי מפני חילול ה, האם כך נכון לנהוג? ד. באם מוכר חילוני לא מוכן למכור לי במחיר הקבוע, האם יש ענין להתעקש ואפילו לא לקנות אצלו, כדי שלא יהיה חילול ה שיאמרו "דתיים סמרטוטים", או שמא להיפך, עמידה על שלי הינה חילול ה, ועל כן ראוי לוותר?
תשובה: ככלל, כשאדם נותן הנחה לתושב המקום, ותושב המקום מארח בביתו אורחים, אין הוא צריך לפרט מי סמוך על שולחנו, היות והקונה תושב המקום ומאכיל את אורחיו כרצונו. כמובן, המוכר ( בעל החנות!) רשאי להתנות את ההנחה באכילה בפועל של תושב המקום, אך הוא צריך לציין זאת במפורש (כמו שקרה במקרה שלך, אם המוכר הוא בעל החנות). במקרה שלך לא נזקקים לזה, מכיוון שכתבת שהאורחים אמורים לשלם כל אחד על המנה שלו, נמצא שאינם 'אורחים' שלך, אלא אתה שליח שלהם לקניית הפיצה עבור כל אחד. ממילא, אין ההנחה ניתנת להם אלא רק לך.  בענין שאינו הלכתי צרוף, שעסקת בענין קידוש ד' וחילול ד'. צריך לדעת שקודם כל יש הלכה שמנחה אותנו. מעבר לזה אי אפשר לענות תשובה כללית, והעיקרון של קידוש ד' וחילול ד' בא לידי ביטוי בצורות שונות, וצריך לשקול בכל מקרה לגופו, איזה מעשה יביא לאמירת הבריות: 'אשרי רבו שלימדו תורה כמה נאים דרכיו' ואיזה מעשה יביא לאמירת 'אוי לו לרבו שלימדו תורה כמה מקולקלים מעשיו' (יומא פו.). ויש מעשים שהם בגדר ביניים, לא כל מעשה הוא או חילול ד' או קידוש ד'. יש דרך העולם, ויש לא להיות סמרטוט וכו' (ומי שלא סמרטוט, זה לא אומר שהוא קידש את ד' בזה, וגם לא להפך). הרב אחיה ליפשיץ.
שאלה: הצגה לילדים בשלושת השבועות: רציתי לשאול האם אפשר ללכת עם ילדים להצגת תיאטרון בשלושת השבועות. כמובן שגם אני אצפה בהצגה בתור הורה מלווה?
תשובה: מילדים קטנים לא צריך למנוע שום דבר עד ר"ח אב. אבל אם את צריכה ללכת איתם ויהיה שם מוזיקה ושמחה, זה בעייתי, ולכן אל תלכי.
שאלה: אוכל לעובד במחסן מזון: אני עובד במחסן מזון באחד המקומות בארץ. האם מותר לי לקחת מזון תוך כדי עבודה? כלומר, האם תורמי המזון מקפידים על כך או שדעתם שהפועלים יוכלו גם כן לאכול מתרומתם, כמו שהכסף שתורמים הוא גם לחשמל מים ועוד, כך נאמר שהאוכל שתורמים הוא גם לצרכי הפועלים? והאם יש חילוק אם בעל הבית מקפיד או שאין חילוק כיון שהוא רק גבאי צדקה והאוכל לא שייך לו. והאם יש חילוק אם הפועל אדם נזקק, ומה הדין בפועל שכבר לקח האם הוא חייב להחזיר?
תשובה: התורם צדקה דעתו היא, שגבאי הצדקה יחליט מה לעשות עם הכסף או המצרכים, שהוא תורם על פי שיקול דעתו. במקרה זה מנהלי מחסן המזון הם הנחשבים גבאי צדקה, ולכן הכל תלוי בשיקול דעתם, ואם אינם מרשים לפועלים לאכול אסור להם לקחת, ואף חייבים להשיב את מה שלקחו. אם אחד מן הפועלים הוא עני בעצמו, ועומד בקריקטריונים של חלוקת המזון של המחסן, שיבקש מן המנהלים, או שאחד מחבריו יעשה זאת במקומו. אמנם, אפשר היה לדון מצד אחר, והוא שיש דין שפועל יכול לאכול מן הכרם בו הוא עובד. "כי תבא בכרם רעך ואכלת ענבים כנפשך שבעך ואל כליך לא תתן" (דברים כג, כה). אך דין זה אינו שייך לחלוטין, במקרה שאתה מתאר מכמה וכמה סיבות, ואין להקל לאכול אלא ברשות מנהלי מחסן המזון. הרב עשהאל שמלצר.
שאלה: צאצאי כהן שחולל: שם משפחתי אזולאי אשר כנראה שורשה בכהן שחולל, כיצד התבצעו נישואים אלו ומה זה אומר לגבי הצאצאים, אציין כי אין זה ודאי ששורשה בכהן שחולל אלא מסורת משפחתית?
תשובה: כהן שנשא אחת מנשים האסורות לו (ויקרא כא,ז) ונולד להם ולד הרי הוא חלל. אם הולד הוא בת היא אסורה מן התורה לכהן.ואם הולד הוא בן, כתוב בשו"ע אבן העזר סימן ז' סעיף טז' שאם החלל נשא כשרה הולד ממנה חלל וכן בן בנו עד סוף כל הדורות ואם ילדה בת אסורה לכהונה,אך אם נשאת הבת לישראל אותה הבת כשרה לכהונה שישראל שנשא חללה הולד כשר. אם יש לכם מסורת במשפחה של חללות (כדאי לבדוק עד כמה מסורת זו מבוססת) יש לחשוש מלהנשא לכהן. הרב תומר ישראלי.
שאלה: כשרות מי פה: האם מי פה צריכים השגחה, ואם למי פה יש טעם טוב, ואם התשובה היא שאין צורך בהשגחה, מה קורה אם בטעות בלעתי קצת מי פה ויש לזה טעם טוב?
תשובה: זה לא דבר שראוי לאכילה, זה דבר חיצוני, שלא מתכוונים לבלוע (אם בולעים זה בטעות), ואין צורך בהשגחה.
שאלה: תפילה על כלב: כלבנו האהוב עומד להיות מורדם בהיותו חולה ולפני מותו הטבעי וזאת על מנת להקל על יסוריו, האם שייך להתפלל על כלב שלא יסבול, וכן באופן כללי האם ניתן להתפלל על כלב או בעל חיים אחר חולה שיבריא, והאם לפני מותו יש לבקש סליחה (כמובן בצורה רוחנית על ידי מחשבה או תפילה ולא באמירה ממש) מנשמתו, על פגיעה שפגענו בו בחייו?
תשובה: אי אפשר להתפלל על כלב, כל זמן שיש כל כך הרבה סבל אצל בני אדם. אמנם צריך להשתדל במה שבכוחנו למנוע צער בעלי חיים ולהתפלל לבורא שלא יהיה צער בעולם לא לאדם ולא לבעלי החיים. לא מקובל לבקש סליחה מכלב, ומה שמקובל לבקש סליחה מבני האדם כי נפשם חיה גם אחרי מות הגוף והיא זוכרת את מה שציערו אותהבהיותה בחיים.
שאלה: הטרפת כלים במטבח: אני חילוני שגר בבית של שומרי מצוות, ומתוך חוסר התחשבותי בעת מסויימת, הטרפתי מספר כלים במטבח (הכנתי קלמארי ושרימפס, בסיר, והנגע נגע גם בכלים מסויימים), הבעיה היא שאיני זוכר, חוץ מאותו הסיר, באיזה כלים מדובר. כמו כן, אני מעדיף שהדבר לא יוודע לאנשי הבית. חברי אמר לי שיש משהו שנקרא בטל ברוב, האם זה תקף במקרה דנן ומה עלי לעשות?
תשובה: לגבי הכלים שאינך זוכר באיזה מהם השתמשת, מצד הדין זה בטל ברוב, אך עדיף להגעיל את הכלים, ולגבי הכלי שאתה זוכר וודאי צריך להגעיל. צלחות - להערות עליהם מים רותחים, סירים - להרתיח מים בסיר גדול ולהכניס אותם לסיר זה או לבשל בסיר מים עד שיגלשו (להרתיח מלא, ולהוסיף עוד מקומקום רותח עד שיגלוש).
שאלה: קידוש באמצעות טבעת נישואין: אם בן הזוג שלי, קידש אותי באמצעות טבעת נישואין חדשה, בנוכחות עדים, האם זה נחשב שאנחנו נשואים, אם כן, מה צריך לעשות כדי לקבל מסמך המאשר זאת?
תשובה: לפי תיאורך כנראה שאתם נשואים! גשו דחוף לרבנות בעירכם או לרבנות קרובה.
שאלה: מנעול אלקטרומגנטי בשבת: אני מתגורר בחו"ל בשכירות בבנין דירות. לאחרונה החליפו את כל מנגנוני הכניסה לבנין ולדלת הדירה למנעולים עם מנגנון אלקטרו מגנטי (מופעל ע"י בטריה פנימית) והדרך היחידה לפתוח את הדלת היא ע"י הצמדת המפתח לנקודה במנעול הדלת המפעילה את המנגנון האלקטרומגנטי המאפשר שחרור לשונית המנעול. האם אפשר להשתמש במנעול כזה או לעבור למקום אחר?
תשובה: אין פיתרון אחר, אלא לסכם עם גוי שיפתח לך את הדלת, תיתן משהו לגוי עבור זה שיפתח לך את הדלת.
שאלה: שליח ציבור מגמגם: התארחתי בתפילת ערבית בביהכנ"ס שבסמוך למגורי ידידי. השליח ציבור היה מגמגם בצורה קיצונית שכל מילה היתה לוקחת מס שניות עד שיכל להוציא מפיו, האם הוא יכול להתפלל על פי ההלכה?
תשובה: לפי ההלכה לא נכון שהציבור ישלח אותו להיות חזן. אך היות ובתפילת ערבית אין השליח ציבוור מוציא את המתפללים, מלבד קדיש וברכו (בניגוד לקריאת התורה וחזרת הש"ץ בשאר תפילות), זה פחות בעייתי. אך לכתחילה אין לאפשר לו לגשת.
שאלה: קנין חליפין לפי רש"י: על התשובה הנפלאה ששלחתם לי בביאור הפסוק של בועז על קנין חליפין. לא הבנתי לפי רש"י את "העיסקה השניה" אם תוכלו להסביר לי בספור ממשי את המקרה. מצ"ב התשובה, "ברש"י ור"ת על הגמ בב"מ מ"ז נראה שיש שני פירושים בפשט הפסוק: לפי רש"י הפסוק מדבר על שני עסקאות שיכולות להתבצע ע"י קניין סודר, דהיינו עיסקת הגאולה, שהיא זכייה בחפץ ע"י קניין הסודר, כאשר בעקבות הזכייה בחפץ יתחייב הקונה בת עיסקה שניה היא התמורה דהיינו החלפת חפץ תמורת חפץ אחר, כאשר הזכייה בחפץ הראשון היא ע"י קניין סודר, וממילא זוכה חבירו בחפץ הנוסף שהוא התמורה של החפץ הראשון".
תשובה: בהמשך לשאלתך בקניין חליפין, נבאר, שאם אדם רוצה לבצע יחד עם חבירו החלפת חפץ בחפץ השווה לערכו, ניתן לעשות זאת ע"י שאחד מהם ימשוך את הפרה, למשל, והשני ממילא יקנה את החמור בכל מקום שהוא. קניין זה נקרא "חליפין", ועליו דיבר הפס' ברות באומרו "תמורה", דהיינו המרת חפץ בחפץ אחר. אלא שמסביר רש"י, שבמקום למשוך את הפרה ובכך לקנותה, ניתן לקנותה ע"י קניין סודר. (כאשר בקניין הסודר ייתן קונה הפרה כלי כלשהו לבעל הפרה, ובכך יזכה בה.) ברגע שנקנתה הפרה לראשון, ממילא יזכה השני בחמור, שהרי סיכמו ביניהם שיקנו בחליפין, דהיינו שאתה תקנה את הפרה, ובתמורה לכך אני אזכה בחמור. הרב חננאל פאטשינו.
שאלה: תפילה עם רגש בציבור: לעיתים קרובות אני חש צורך מאוד חזק להתפלל בקצב שלי, להביע כל מילה בקול רם וגם לפעמים לבכות (מתוך שמחה או מתוך עצבות) אבל כשאני מתפלל בציבור אינני יכול להתפלל איך שאני רוצה. אני מרגיש רגשות כל כך חזקים שהייתי רוצה "לשחרר" דווקא בתפילת שמונה עשרה אך אינני יכול מאחר שצריך להתפלל בציבור, מה עלי לעשות, האם אפשר לפעמים להתפלל ביחידות?
תשובה: זו בעיה להפסיד כל פעם תפילה בציבור. לכן נראה לי שתעשה פשרה, ושתי תפילות תתפלל בציבור, ואחת ביחיד.
שאלה: שליחת תמונה באינטרנט: האם מותר לבחורה לשלוח תמונה שלה באינטרנט עם מי שהיא מתכתבת איתו, מדובר בתמונה צנועה והיא מצולמת רק בחצי גוף, האם זה נקרא שהיא מכשילה?
תשובה: באופן כללי יש להמנע להתכתב דרך האינטרנט ובודאי להתכתב עם אנשים שלא מכירים ממש (רק חושבים שמכירים) וכבר היו כמה וכמה סכנות בכך. ולשאלתך יש להמנע מלשלוח תמונה אפילו צנועה דרך האינטרנט שהרבה אנשים יכולים לראות אותה.
שאלה: צורת מנורת המקדש: שמעתי כי לצורת המנורה שהייתה בבית המקדש יש שני גרסאות או יותר. מהם הצורות? ומה מקובל בניהם.
תשובה: הבעייה היא האם הקנים יצאו בצורה ישרה מגוף המנורה או בצורה מעוגלת. וכן היכן היו הגביעים. קשה לקבוע בזה, לא נפסקה בזה הלכה חד משמעית. לכשייבנה בית המקדש נדע בדיוק.
שאלה: ברכת עלי גפן ממולאים: מה מברכים על עלה גפן והאם הוא נחשב טפל לאורז כשהוא ממולא בו (עלי גפן ממולאים)?
תשובה: מברכים מזונות, כברכת האורז כיון שהעלה גפן טפל, שעיקרו של עלה גפן זה לתת טעם באורז. אם אוכלים את העלה בפני עצמו, מברכים שהכל, כי זה לא פרי עץ (לא השביל זה נוטעים את הגפנים).
שאלה: חנוכת בית בשלושת השבועות: האם מותר לעשות חנוכת בית בכ"ט תמוז שזה ראש חודש אב, אפילו שזאת תקופת בין המיצרים, והאם מותר ביום רגיל בשלושת השבועות, ובתשעת הימים?
תשובה: אם המדובר רק בלימוד בלבד וכמה ברכות אפשר לעשות זאת בכ"ט ביום ולא בלילה.
שאלה: האם מותרים עינויים?: מהי עמדת ההלכה המשפט העברי בנושא העינויים הפיזיים והפסיכולוגים אשר עוברים נחקרים (בשב"כ וכדומה) מהי ההצדקה לעינויים (טלטולים, המתנה, הידוק יתר של אזיקים, מניעת שינה וכדומה) אם יש כזאת? האם יש הבדל בין אסירים יהודיים לגויים מבחינת אפשרות העינויים הפגיעה בהם? אודה לרב אם יציין מקורות לדבריו.
תשובה: לפי הדין זה מותר, לשלטון יש סמכות כשחושד במישהו שפוגע בציבור, משבש את סדרי החיים, ורוצים לאלץ אותו להודות, אפשר להפעיל כנגדו אמצעי לחץ. כמובן, היכן שהם לגופו של עניין ולא שמתעללים סתם. ברור שלגבי אוייבים זה חמור יותר. אך בעיקרון מוזכר בתלמוד שלפעמים כפו מישהו ("כפייה ואותביה"), ומסבירים המפרשים שזה ע"י מכות. שם מדובר בענייני ממונות וכל-שכן בענייני הציבור, למנוע סבל מהציבור.
שאלה: שיתוף קבצים בשבת: אני מוריד קבצים בתוכנת ה"אימיול" המאפשרת לשתף קבצים ברשת ולהוריד קבצים משותפים מכל העולם. האם מותר לי להשאיר את המחשב בשבת פתוח, עם מסך ורמקולים כבוים כמובן, ולתת לתוכנה לפעול, או שמא יש חשש שאני נהנה מחילול שבת של יהודי כתוצאה מהורדה אפשרית ממנו, ואז הדבר אסור?
תשובה: אם התוכנה ישראלית וקולטת בעיקר מישראל, אזי רוב הסיכויים שזה מיהודי ואסור, אבל אם היא של גויים ופועלת מחוץ-לארץ, רוב הסיכויים שהיא תוריד מהגויים, ואתה לא עושה כלום כי היא עובדת ממילא, ומותר.
שאלה: קדושה בספרי קודש מודפסים: האם מותר לשבת או לשכב על מיטה ולקרוא בספר קודש, ולשים את הספר על גבי אותה המיטה, או שיש בזה משום ביזוי לספרים? אציין כי זו צורת הקריאה שאני מתרכז בה הכי הרבה. וכי שמעתי כי הרב מבריסק אמר כי אין קדושה בספרי קודש מודפבים, האם ניתן לצרף דעתו להיתר זה?
תשובה: אמנם אלו ספרים מודפסים אך זה עדיין דברי תורה, שיש עניין לשמור על קדושתם. מוזכר שהספר לא יהיה באותו גובה שאדם יושב או שוכב, ולכן אם תשים משהו שעליו יהיה הספר זה ר.
שאלה: בר מצווה בשבת חזון: אנו חוגגים לבננו בר מצווה בשבת חזון. ברצוננו לדעת האם יש הגבלות מיוחדות, והאם יש מניעה לקיים סעודה משפחתית לאחר תפילת שחרית?
תשובה: בשבת אפשר לעשות סעודה ולשיר. אין אבילות בשבת.
שאלה: אפשרות חזקת חניה : מול הבית בו אני גר שוכן מגרש חנייה שלמעשה שייך לבניין שממול. לאותו בניין יש חנייה אחרת צמודה נוחה יותר כך שהם לא משתמשים במגרש זה כלל, הדירים שלהם שייכת החנייה לא מוחים כלל במי שחונה שם גם אם לפעמים חסרה להם חניה. אנו חונים במקום כ-30 שנה ומכייון שהורגלנו בכך ומכיוון שלבתים אחרים יש חנייה צמודה ואנו רגילים לחנות שם, לא חנו במקום אחרים כלל גם מי שהיה צריך, לאחרונה תושב שגר במרחק כמה בתים ויש ליד ביתו חניה מוצלת חיצונית החל להחנות את רכבו במקום. אחרי מספר ימיםן החל להכניס גם את הרכב מהעבודה והוא עומד באופן שתופס 2 מקומות למרות שיכול לעמוד מכונית אחר מכונית, בנוסף גם אמו החלה להכנס לחנייה למרות שגרה במרחק של מספר דקות הליכה ויש לה ליד ביתה חנייה מוצלת. מהי עמדת ההלכה לגבי זכויות שנוצרו לי עקב השימשו במקום כשאני יודע שלפי המשפט הכללי נוצרת לי זיקת הנאה שהיא זכות קנינית במקרקעי השכן עקב ריבוי שנים של שימוש ואי מחייה, האם זכותי עדיפה עקב קדימות של השנים במקום ולאור העובדה שיש להם מקום חנייה ולדבריהם בא להם ככה לחנות למרות שיש להם מקום מוסדר ונוח יחסית ולאחד אחר מקום מוצמד בחנייה של ביתו, והאם אין בהתנהגותם גם משום מידת סדום?
תשובה: א. בגמרא במסכת בבא בתרא אכן מובאים דינים ומקרים בהם נוצרה "חזקת תשמישים" לשכנים בשטח או בנכסי חברם. כגון מרזב, שיורד לשטח חברו, או סולם, שמונח בשטחו של שכנו, על מנת לעלות לגגו שלו, או חלון, שפונה לשטח חברו ונעשה להאיר לביתו. (בבא בתרא דף נח:-נט:) ב. נחלקו חכמים אם חזקות שמוש אלו נוצרו באופן של מחילה   זאת אומרת, כאשר בעל החצר רואה שמשתמשים ברשותו, ואינו מוחה נוצרת חזקה. או שמא כל חזקות אלו נעשות, רק כאשר יש טענת קניה, כלומר שטוען, שקנה בפירוש מחברו את זכות השימוש ברשותו, ויש לו שטר או ראיה שהשתמש שבזכות שקנה שלש שנים. (מחלוקת בין הרמב"ם לרא"ש ועוד ראשונים מובא בשו"ע ורמ"א חושן המשפט קנג, טז). ג. יש הסוברים שבימינו מאחר ויש רישום בטאבו, אין האדם טורח למחות במי שמשתמש בחצרו, מכיון שבכל רגע הוא יכול להשתמש ברישום בטאבו, על מנת להוציא את המשתמש בחצרו בלא רשות. ד. הגם שלפי חוק המדינה, מי שמשתמש למעלה מ30 שנה בשטח כלשהו בידיעת הבעלים, שלא מחה בו, (ויכול להביא ראיה על כך) מקבל זיקת הנאה, שיכול אפילו לרשום אותה בטאבו. יש אומרים שאין להתחשב בכך מבחינה הלכתית, מכיון שאין דבר זה מצוי, ועל כן אינו הופך למנהג המדינה. ה. יש הסוברים, שכל המושג "חזקת תשמישים" שייך אך ורק כאשר השימוש הוא שימוש קבוע, כגון מרזב המנקז מים מן הגג, או סולם המונח דרך קבע בחצר חברו, אך בנידון דנן החניית הרכב אינה נעשית בקביעות, ללא הפסק, ולכן אי המחאה של בעל החניה אינה יוצרת חזקה על השטח. ו. כל המדובר ב"חזקת תשמישים" זה כלפי הבעלים של החצר שבה האדם משתמש, וזהו המדד ליצירת חזקה גם כלפי צד שלישי, שאינו בעלי החצר, ומאידך מעונין להשתמש בשימושים שכביכול תפסת חזקה עליהם. ולכן אם לא נוצרה חזקה כלפי הבעלים לא נוצרה חזקה גם כלפי צד ג'. ז. לאור האמור לעיל, ולאחר שקלול הדברים על פי כללי ההלכה, אין לך חזקה על החניה בחצר. לא כלפי הבעלים ולא כלפי צד ג (על פי התייעצות עם ראש הכולל הרב כלאב שליט"א). הרב יהודה אודסר.
שאלה: לזכור ברכות  תפילות בעל פה: אני ובן זוגי עברנו תהליך גיור אני יהודיה והוא לא לפי האם. אנחנו אומרים ברכות כל הזמן אבל קשה לנו לזכור את הברכות בעל פה, האם נצרך לי כאשה או לבן זוגי כגוי לברך את הברכות כל הזמן?
תשובה: כן, ובמשך הזמן תזכרו את כל הברכות.
שאלה: שמיעת קדיש מאשה: בבית הכנסת שבו הורי מתפללים ישנה אישה שאומרת קדיש בקול, והיו מקרים שהיא אמרה קדיש לבד ללא אף גבר שאומר איתה. א. האם מותר לשמוע את הקדיש, או שיש לצאת מבית הכנסת? ב. האם מותר לענות אמן וכו? ג. האם יש למחות בדבר וכיצד. האישה אומרת קדיש על אביה שנפטר לפני מספר חודשים.
תשובה: החוות יאיר כותב שמצד הסגולה לנשמת הנפטר, אין הבדל בין בן לבת שאומרים קדיש. בתפוצות ישראל לא נהגו שבת תאמר קדיש, ואם אין בן שיאמר שוכרים מישהו שיאמר. לכן מותר לענות "אמן", אך אי אפשר לומר שזו ההנהגה הנכונה לכתחילה. כדאי להסביר שזה לא מקובל שהאישה תאמר קדיש, ואם אין מישהו שיאמר, שישכרו מישהו.
שאלה: תפילה קצרה מול תפילת יחיד: לפעמים כשאני קם בבוקר, אני לא מספיק ללכת לבית הכנסת, אני נוהג להניח תפילין בכל יום, אולם בתפילה שהינה "קצרה" רק ברוך שאמר אשרי וישתבח, ומ"יוצר", אני מעדיף להתפלל את תפילת השחרית לבד, משום שאינני מספיק להגיע לבית הכנסת, ובכך אספיק את כל התפילה, האם זה מותר?
תשובה: תשתדל לקום יותר מוקדם וללכת להתפלל את כל התפילה בבית הכנסת במנין.
שאלה: קישוט שהסתבך בשבת: בשבת נתקלתי במוביל שהיה תלוי על התקרה והוא הסתבך בצורה קשה (מובייל הוא מין קישוט שעשוי מכמה חוטים שקשורים בנקודה בראשם ובתחתיתם קשורה חתיכת פלסטיק). מותר לסדר בחזרה את המובייל בשבת (זה לוקח בערך חצי שעה לסדר את כל הקשרים), והאם זה מוקצה? בד"כ לא נוהגים לגעת בזה וזה רק לקישוט.
תשובה: גם אם זה רק לנוי יהיה מותר לנגוע ואף לטלטל, אך בהתרת קשרים יש בעייה, וזה יהיה אסור.
שאלה: ישיבה במסעדה בשנת אבל: הנני בשנת אבל על אימי. האם מותר לשבת בבית קפה או לאכול במסעדה עם בת זוג או חבר, כלומר, האם ישיבה רק עם בן זוג אחד נחשבת כסעודת מרעים?
תשובה: אם אתה רק יושב לשתות לאכול, ללא מוזיקה, ולא המתכונת שלך הרבה אנשים, אין בזה בעיה. כך גם אפשר ללכת לנוח בבית מלון, אם זה לא אירוע ציבורי.
שאלה: אמירה בלב וקידושין: אם חברה שלי שמה לידיד שלה טבעת ואני אמרתי בלב שלי מהצד "הרי את מקודשת לי כדת משה וישראל" אז זה נחשב?
תשובה: לא.
שאלה: חצאית פעמונים בשבת: יש לי חצאית שבקצה שלה יש חוטים עם פעמונים שמשמיעים קול חלש כשאני הולכת, האם מותר ללבוש אותה בשבת?
תשובה: אין ללבוש בגד זה בשבת.
שאלה: ציון יום הולדת בי"ז בתמוז: האם אפשר לציין יום הולדת בקרב בני המשפחה לקראת סיום הצום כשאת השולחן "נפתח" בסיום הצום (דהיינו: עוגות וכד ). לא מדובר במסיבה כגון: ליצן ותזמורת אלא במשהו משפחתי מצומצם?
תשובה: אחרי צאת הצום מותר.
שאלה: צרכי הבית ו בית: לבעלי ולי בית רחב ידיים אשר עלות חימומו בחורף באמצעות סולר גדולה ובקיץ אין לנו אמצעי קירור. אנו משתמשים במאוורר חשמלי במקום שאנו שוהים. בדעת בעלי להתקין מזגנים אבל הוא חושש שנשתמש בזה הרבה וזה יכניס אותנו להוצאה גדולה. בעקבות זה יש ויכוחים והוא מנבל את פיו וצועק ומדגיש שלא יתקין מזגנים. אני מעוניינת במזגנים אך כל אימת שאזכיר זאת זה דוחה יותר את ביצוע ההתקנה. בגלל אי השימוש במזגנים דלתות וחלונות הבית פתוחים 24 שעות ביממה, הבית מתלכלך מאוד ואני נאלצת לעבוד קשה מאוד. אני עייפה ומוזנחת בשל כך. נקיון הבית הכרחי בגלל חדירת אבק רב ואדמה אדומה שכן אנו גרים באזור שדות בר הרריים. איך כדאי לשמור על בית ובכל זאת להשיג את קרירות הבית בקיץ?
תשובה: אתם צריכים ללכת האחד לקראת השני. להתקין מזגן רק בחדר אחד או שנים. מצד אחד לא תסבלי מהחום כי תוכלי להיות בשעות החמות בחדר שיש מזגן. ומצד שני ההוצאה לא תיהיה גדולה. וגם בחורף עדיף לחמם רק חלק מהבית כדי לחסוך בהוצאות. אפשר להבין גם אותך וגם את בעלך שניכם צודקים. על כן שניכם צריכים לשבת ולדון יחד על השאלה איך לחסוך מחד, ואיך לא לסבול מאידך. אין סיבה למריבות דבר זה עליכם לפתור בדיון בישוב הדעת.
שאלה: ריבית ממשלתית בהחזרי מס: אם בהחלטת רשויות או פרטיים נקבע כי מגיע לך החזרי כספים בגלל חישוב מוטעה בעבר (לפני מספר שנים) האם חייבים לשלם לך גם ריבית על ת זה, ואם החליטו שלא, האם מותר לך לדרוש זאת מהם? אשמח אם הרב יציין מקורות לדבריו.
תשובה: ברשויות מדינה אין בעיית ריבית, ריבית היא בעייה בין לווה למלווה פרטיים, וזה ציבור. (לו יצוייר שבנק ישראל היה מלווה ללקוחות פרטיים, לא היה צריך היתר עיסקה). ולכן מותר לקבל מציבור ומעירייה ריבית.
שאלה: נעילת הנעליים לשמאלי: אם אני כותבת ביד שמאל, איך אני צריכה לשים את הנעלים ולהוריד אותם?
תשובה: את יכולה לנעול נעלים כפי שאת רוצה.
שאלה: עבירה בנשיקה לנפטר?: אבי נפטר לפני עשרים שנה בהיותי בן עשרים ושלוש. בזמן שאבי היה בפריזר בבית החולים הוצאתי אותו ונישקתי אותו, במשך שנתיים שהייתי בדירה שאבי היה גר בה שמעתי נשימות ללא הפסק במשך כל לילה, כמובן היו איתי הרבה שותפים לחוייה הלא נעימה הזאת ונאלצתי לעזוב את הדירה ולהשכיר אותה. כעת מתעורר בי החשש האם בנישוק אבי המת חטאתי, ואם כן כיצד ניתן לתקן זאת?
תשובה: אין ממש עבירה לנשק מת, ובודאי כשעושים זאת בשעה שאין הדעת צלולה כל כך, אין בזה עבירה. ואני מייעץ לך לקבל עליך איזו קבלה שיהיה לעילוי נשמת אביך.
שאלה: חיוב ברכת "על נטילת ידיים": המשנה ברורה כותב בקשר לאדם שנעור לפני עמוד השחר שהפתרון הטוב ביותר הוא (משנ"ב סימן ד ס"ק ל"ג) "ומ"מ הנכון שיביא עצמו לידי חיוב ברכה דהינו שיעשה צרכיו קודם התפילה ויתחייב לברך על נטילת ידים", למה אם אדם עושה צרכיו הוא מתחייב והרי אמר השולחן ערוך בסימן ז סעיף א "כל היום כשעושה צרכיו. ולא על נטילת ידים"?
תשובה: המ"ב שם מדבר באדם שקם קודם עלות השחר ועדיין לא בירך על נט"י, ואעפ"כ לאחר עלות השחר לא יברך שאיך יברך ויציונו על נטילת ידים שכבר יצא ידי חובת נטילה וע"ז אמר המ"ב עיצה זו. עיין שם בביאור הלכה.
שאלה: פער בלוחות בזמני עמוד השחר: בלוחות השנה השונים קיים מרווח עצום בזמני עמוד השחר. נפקא מינה למשל לגבי תחילת תעניות יחיד או ציבור, למשל, עבור אותו יום ובאותו אזור, בלוח אחד רשום 03.48, ואחר כותב: 04.23. האם יש בזה מחלוקות בין עדות, ולפי איזה זמן ראוי לנהוג.
תשובה: אכן יש חילוקי דעות באשר לזמן עלות השחר ולענ"ד יש לחוש לכתחילה לחומרא לכל השיטות.
שאלה: איסור גידול חזיר בארץ ישראל: האם יש בהלכה איסור מפורש לגדל חזיר בארץ הקודש?
תשובה: המשנה (ב"ק עט ע"א), רמב"ם (הל' נזקי ממון פ"ה ה"ט), שו"ע (חו"מ סי' תט) אוסרים גידול בהמה זו, ובמדרשים (אבות דר"נ פל"ה) משמע שבירושלים יש איסור נוסף מיוחד. בברכת התורה והארץ הרב יהודה הלוי עמיחי.
שאלה: כל אחד יכול להמציא עבודה זרה?: כידוע הרבה מבקרים במזרח הרחוק, ארצות שיש בם הרבה ע"ז. מהו גדר ע"ז, והאם כל אחד שהחליט שהוא ממציא ע"ז מסויימת נחשב כע"ז? והאם הפסלים האלה נחשבים ע"ז, אם כן, האם מותר להסתכל בהם, אף בלי להכנס למקום הע"ז עצמה? וכן בלימוד אומניות לחימה מהמזרח ממה צריך להזהר בכדי לא לעבור על ע"ז?
תשובה: ברור שכל אחד יכול להמציא עבודה זרה, שהרי כל עבודה זרה מאז ומעולם היא המצאה! ולענין הדין, יש להבחין בין עבודה זרה הנעבדת או סתם פסל העשוי לנוי. עבודה זרה הנעבדת אסורה אפילו בהנאה, ולכן אין להסתכל עליה או לשתות מים מברז שנמצא תחתיה, כדי שלא יראה ככורע לה. אבל אם זה סתם לנוי, מותר להנות ממנו. ולכן צריך לשאול את המקומיים מה היחס שלהם לפסל הזה. ולגבי אומנויות לחימה, איני מכיר את הנושא.